જોકે ઓવૈસી આવી હરકત કરનારા પહેલા નેતા નથી. વરસો પહેલાં કૉંગ્રેસે સેનાને જ્ઞાતિવાદના રંગે રંગવાની મેલી રમતના પાસા ફેંક્યા હતા. કૉંગ્રેસે લશ્કર પાસેથી માહિતી માંગી હતી કે સેનામાં મુસલમાન સૈનિકો કેટલા છે તે જણાવે, જેથી અનામત અંગે કાર્યવાહી થઈ શકે. હકીકતે આખી રમત વૉટબૅંકની હતી. એ વખતે લશ્કરી વડાએ ખુલ્લેઆમ કહી દીધું હતું કે, દેશના સૈનિકો માત્ર સૈનિકો છે. એ હિન્દુ, મુસ્લિમ કે શીખ, ઈસાઈ નથી. કોઈ પણ વ્યક્તિ સેનાને જ્ઞાતિ-જાતિ-ધર્મના રંગે રંગવાની રમત ના રમે. સેનામાં કેટલા સૈનિકો કયા ધર્મના છે તે જાહેર કરવામાં નહીં આવે ! આ પછી પણ આ રીતે લશ્કરને કોમવાદનો રંગ આપવાની કોશિશ થઈ જ છે ને તેનો ઊડીને આંખે વળગે તેવો કિસ્સો આઝમખાનનો છે. પોતાને ઉત્તર પ્રદેશના મુસ્લિમોના માઈબાપ સમજતા આઝમખાને ૨૦૧૪ની લોકસભા ચૂંટણી તાકડે ગાઝિયાબાદમાં એવો લવારો કરેલો કે, ૧૯૯૯નું કારગિલ યુદ્ધ ભારત હિન્દુઓના કારણે નહીં પણ મુસ્લિમ સૈનિકોના કારણે જીત્યું હતું. આઝમખાનના આ લવારાના કારણે બબાલ થઈ ગઈ તેથી કારગિલની લડાઈ હિન્દુઓએ નહીં પણ મુસ્લિમ સૈનિકોએ જિતાડી હતી તે સાબિત કરવા આઝમખાન એક કદમ આગળ વધ્યા હતા. તેમણે પોતાની વાતને સાચી સાબિત કરવા માટે એક સીડી બહાર પાડી હતી.